Joseph von Eybler

Joseph Leopold Edler von Eybler (1765–1846) var en østerriksk komponist.

 Liv og virke 
Joseph Eybler fikk den første musikkundervisningen av faren. I en alder av seks år fikk han en plass ved den velrenommerte gutteskolen i St. Stephan i Wien, den samme skolen som brødrene Joseph og Michael Haydn hadde fått korsangopplæring i. Fra 1777 til 1779 fikk Eybler undervisning av Johann Georg Albrechtsberger, senere også av Joseph Haydn.

Av finansielle grunner måtte han oppgi et studium i rettsvitenskap og forsøkte å klare seg som musikklærer og musiker. Han spilte orgel, valthorn, bratsj, strykeinstrumentet baryton og komponerte. Eyblers strykekvintetter ble veivisende.

Han hadde en rekke velgjørere, blant annet attesterte Joseph Haydn på Eyblers store talent, og keiserinne Maria Theresia skaffet ham en stilling som musikklærer ved hoffet. Gjennom Joseph Haydn møtte Eybler Wolfgang Amadeus Mozart, som gav ham leksjoner og tiltrodde ham innstuderingen av operaen Così fan tutte, og Eybler dirigerte også noen forestillinger.

Han sto etterhvert på meget vennskapelig fot med Mozart. Enken etter Mozart forsøkte først å få Eybler til å fullføre Rekviem (KV 626). Eybler forsøkte, men kunne ikke fullføre oppdraget, muligens av respekt for sin venns musikk. Den oppgaven overtok deretter Franz Xaver Süßmayr. Eybler ble kordirektør hos karmelittene i 1792 og deretter (1794 til 1824) i Wiens Schottenkloster.

I 1804 ble Eybler utnevnt til visekapellmester ved hoffet i Wien. Da Antonio Salieri gikk av med pensjon i 1824, overtok Eybler posten som hoffkapellmester. 23. februar 1833 fikk Eybler slag midt under oppføringen av Mozarts Rekviem og ble lam for resten av livet.

På grunn av sitt lange og fortjenestefulle arbeid som leder av hoffkapellet i Wien, ble han adlet i 1835.

 Verk i utvalg 
 L'épée enchantée, opera, Wien 1790
 Die Hirten an d. Krippe zu Bethlehem, oratorium, 1794
 Die vier letzten Dinge, oratorium, 1810
 Requiem, 1802
 Konsert for klarinett og orkester i B-dur

 Referanser 

 Kilder 





 Litteratur 
 Hildegard Herrmann: Thematisches Verzeichnis der Werke von Joseph Eybler. Musikverlag Katzbichler, München 1976, ISBN 3-87397-109-7

 Eksterne lenker 


 Eybler i Landesmuseum Niederösterreich


Kategori:Østerrikske komponister
Kategori:Klassisistiske komponister
Kategori:Kirkemusikkomponister
Kategori:Operakomponister
Kategori:Østerrikske dirigenter
Kategori:Personer fra Bezirk Bruck an der Leitha
Kategori:Fødsler i 1765
Kategori:Dødsfall i 1846